இதை வெளிப்படையாக நாம் சொன்னால், அடபோங்கப்பா ஆரம்பிச்சிட்டீங்களா! அரசு நமக்கென்று தனி இடஒதுக்கீடு தந்தால் இப்பணிகளுக்கு நம்மாணவர்கள் தானாகவே செல்ல மாட்டார்களா என்று சப்பைக்கட்டியும் அரசுவேலைகளில் லஞ்சம் வாங்கவேண்டிவரும் எனவேதான் அரசுபணிகளில் நம்மவர்கள் கவனம் செலுத்தவில்லை என்று கூறி வசதியாக வாயை அடைத்துவிடுவர். நாட்டில் லஞ்சம் வாங்காத நேர்மையான அரசு அதிகாரிகள் இல்லையா? இடஒதுக்கீடு பெறாத பிற சமுதாயத்தைச் சார்ந்த எத்தனையோபேர் அரசுவேலைகளில் பணி செய்யவில்லையா என்ற சிந்தனைகள்கூட நம்மவர்களுக்கு வருவதில்லை. நமக்கு தெரிந்ததெல்லாம், மகன் 10 வகுப்பு படிக்கும்போதே ஒரு பாஸ்போர்ட் எடுப்பதும், நமதூரில் எல்லோரும் இன்ஜினியர் கோர்ஸ் எடுத்து படிக்கின்றனர் எனவே நம் பிள்ளையும் இன்ஜினியராக்கவேண்டும் என்று படிக்க வைப்பதும், பிறகு ஓரிரு ஆண்டுகளில் வளைகுடா நாடுகளுக்கு அவனை அனுப்பிவைத்துவிட்டு கல்யாண மாப்பிள்ளையாக ஊர்வர வைப்பது என்று இந்த அனிச்சை செயல்கள் இன்னும் தொடரத்தான் செய்கிறது.